
BIROUL  PERMANENT

AL

CAMEREI  DEPUTAŢILOR

Vă înaintăm,  alăturat, raportul asupra proiectului de Lege pentru modificarea şi completarea unor acte normative din domeniul gestionării financiare a fondurilor europene, trimis cu adresa nr. PLx.37/2018, Camera Deputaţilor fiind Cameră decizională. 
În raport cu obiectul şi conţinutul său, proiectul de Lege face parte din categoria legilor ordinare.

	PREŞEDINTE,

Marius – Constantin BUDĂI

RAPORT

asupra proiectului de Lege pentru modificarea şi completarea unor acte normative din domeniul gestionării financiare a fondurilor europene
În conformitate cu prevederile art. 95 din Regulamentul Camerei Deputaţilor, republicat, cu modificările și completările ulterioare, Comisia pentru buget, finanțe și bănci a fost sesizată, spre dezbatere în fond, cu proiectul de Lege pentru modificarea şi completarea unor acte normative din domeniul gestionării financiare a fondurilor europene.
Conform prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat, cu modificările și completările ulterioare, Camera Deputaţilor este Cameră decizională.

Senatul, în calitate de primă Cameră sesizată, a adoptat proiectul de lege  în ședința din 14 februarie 2018.

La dezbaterea proiectului de lege s-a avut în vedere avizul favorabil al Comisiei pentru politică economică, reformă şi privatizare şi avizul favorabil al Consiliului Legislativ.

Proiectul de lege supus dezbaterii are ca obiect de reglementare utilizarea veniturile încasate din dobânzi acumulate în conturile proiectelor ex-ISPA pentru fondurile transferate de CE pentru compensarea cheltuielilor neeligibile stabilite prin acte emise de autoritatea de management ex-ISPA, aferente fondurilor ex-ISPA şi care revin în sarcina beneficiarilor proiectelor respective; sumele reprezentând cheltuieli finanţate din fondul de indisponibilităţi temporare şi care ar putea fi reîntregit în baza acordurilor prealabile emise în aplicarea prevederilor Ordonanţei de Urgenţă a Guvernului nr. 135/2007, cu modificările şi completările ulterioare, rămân cheltuieli definitive la bugetul de stat; în poziţia bugetară din cadrul Ministerului Finanţelor Publice - Acţiuni Generale, se cuprind sumele necesare achitării CE a debitelor faţă de bugetul Uniunii Europene inclusiv a majorărilor de întârziere aferente, în cazul în care sumele datorate nu pot fi recuperate, în vederea achitării acestora la timp, de la entităţi debitoare către bugetul Uniunii Europene, altele decât structurile de implementare din administraţia publică;  în situaţia epuizării veniturilor încasate din dobânzi acumulate în conturile programelor PHARE în vederea achitării debitelor faţă de Uniunea Europeană care sunt nerecuperate de la beneficiari/contractori, sunt cuprinse sume în bugetul structurilor de implementare; în bugetele ordonatorilor principali de credite cu rol de structuri de implementare se cuprind sume necesare achitării debitelor faţă de Uniunea Europeană şi a majorărilor de întârziere aferente acestora, în cazul neachitării la termen de către contractori/beneficiari a sumelor plătite necuvenit, pentru Programele ex-ISPA şi SAP ARD; în bugetele ordonatorilor principali de credite cu rol de structuri de implementare se cuprind sume necesare achitării debitelor faţă de Uniunea Europeană şi a majorărilor de întârziere aferente acestora, în cazul în care acestea nu sunt imputabile contractorilor/beneficiarilor sau structurile de implementare nu au constituit debite în cazul Programului PHARE şi ex-ISPA; alocarea sumelor în bugetele ordonatorilor principali de credite cu rol de structuri de implementare se realizează cu ocazia legii bugetare anuale, a legilor de rectificare bugetară sau, dacă este necesar, prin virări de credite bugetare de la celelalte titluri de cheltuieli din cadrul aceluiaşi capitol sau de la alte capitole în cursul întregului an, şi sumele alocate în acest scop nu pot fi realocate pentru alte destinaţii.

În conformitate cu prevederile art. 61 din Regulamentul Camerei Deputaţilor, republicat, membrii Comisiei au examinat proiectul de lege menţionat mai sus, în şedinţa din data de 20 martie 2018.

La lucrările Comisiei și-au înregistrat prezența un număr de 24 deputați, din totalul de 25 de membri.
La dezbaterea acestui proiect de lege au participat, în calitate de invitați, reprezentanți ai Ministerului Finanţelor Publice.

În urma examinării proiectului de lege şi a opiniilor exprimate, deputații prezenți la lucrări, au hotărât cu unanimitate de voturi, să supună plenului Camerei Deputaţilor spre dezbatere şi adoptare proiectul de Lege pentru modificarea şi completarea unor acte normative din domeniul gestionării financiare a fondurilor europene în forma adoptată de Senat.
În raport cu obiectul şi conţinutul său, proiectul de lege face parte din categoria legilor ordinare.

	PREŞEDINTE,

Marius – Constantin BUDĂI
	SECRETAR,

Marilen – Gabriel PIRTEA


Şef serviciu

Giorgiana Ene

Consilier parlamentar

 Vasilica Popa
3

